钦定古今图书集成/历象汇编/庶征典/第017卷 > 《管窥辑要》 > 金
## 钦定古今图书集成/历象汇编/庶征典/第017卷 > 《管窥辑要》 > 金

### 章宗承安五年天阴晦

按《金史章宗本纪》云云。　按《五行志》：五年十月庚子，
天久阴。　按《张炜传》：炜累官户部员外郎。承安五年，
天色久阴晦。平章政事张万公奏，“此由君子小人邪
正不分所致，君子宜在内，小人宜在外。”章宗问孰为
小人，万公对曰：“户部员外郎张炜、文绣署丞田栎、都
水监丞张嘉贞，虽有干才无德而好奔走以取势利。”
大抵论人当先德后才，诏三人皆与外除。　按《赵秉
文传》：承安五年冬十月，阴晦连日，宰相张万公入对，
上顾谓万公曰：“卿言天日晦冥，亦犹人君用人，邪正
不分，极有理。若赵秉文曩以言事降授，闻其人有才
藻，工书翰，又且敢言，朕非弃不用，以北边军事方兴，
姑试之耳。”　按《张万公传》，一日奏事，上谓万公曰：“卿
昨言天久阴晦，亦由人君用人，邪正不分，君子当在
内，小人当在外，甚有理也。然孰谓小人？”万公奏“张炜、
田栎、张嘉贞等，虽有才干，无德可称。”上即命三人补
外。

### 泰和三年冬十月甲辰申酉间天大赤将旦亦如之按金史章宗本纪云云

### 宣宗兴定四年正月戊辰二更天鸣有声壬子昼晦按金史宣宗本纪云云